Video wys glo motor ry 260 km/h voor gru-ongeluk | Maroela Media
Video wys glo motor ry 260 km/h voor gru-ongeluk
Andrew Turnbull. Foto: Facebook
Drie mense is dood ná 'n gru-ongeluk Sondag op die R72 sowat 10 km buite Port Alfred in die Oos-Kaap.
Twee mense is op die toneel dood terwyl 'n derde persoon later in 'n hospitaal oorlede is, het kapt. Mali Govender, woordvoerder van die polisie, gesê.
"Volgens 'n ooggetuie wat in die rigting van Port Elizabeth gery het, het 'n voertuig wat in die teenoorgestelde rigting gery het skrams die regteragterkant van sy voertuig getref voor dit teen 'n motor agter sy motor gebots het."
Die Daily Dispatch berig intussen die botsing was tussen 'n Jaguar en 'n Mercedes-Benz en dat Andrew Turnbull, wat die Jaguar bestuur het, later in 'n hospitaal aan sy beserings beswyk het.
'n Skermskoot van die video wat wys hoe 'n motor teen 260km/h ry.
Volgens Turnbull se ma, Martha Turnbull, was 'n vriend van haar seun, Ryan Byrne, 'n passasier in die Jaguar en is op die toneel dood. Die bestuurder van die Mercedes-Benz is ook op die toneel dood.
Martha Turnbull het haar seun se dood op Facebook aangekondig. "Ek smeek almal asseblief om ons tyd te gee om te rou en op te hou met die vieslike goed wat op Facebook geplaas word. Ons harte is gebreek."
'n Video word op sosiale media versprei wat wys hoe Turnbull glo teen 260 km/h met die Jaguar gery het. Die video is glo deur Byrne geneem kort voor die botsing.
Turnbull was uit op borgtog ten tyde van die noodlottige ongeluk. Hy is in Oktober 2018 op borgtog van R10 000 vrygelaat nadat hy in hegtenis geneem is vir die beweerde aanranding van sy voormalige vriendin.
Die wrak van die Jaguar na die botsing. Foto: Skermskoot uit video
In die nuus Oos-Kaap Port Alfred
Kleuter beseer toe leeu deur heining gryp
2 soek wat egpaar op Vrystaatse plaas aanval
Die ongeluk is vreeslik en baie tragies. My gebede is met die familie en vriende wat hierdie verlies moet verwerk. Bid God se steun aan julle sodat julle, mettertyd, vede kan ondervind.
Sjoe dis sad…so jammer vir die ouers wat nou in hartseer gedompel is…en dit oor so reuse SPOED…sy eie dood en 2 ander mense…ai ai…as mens maar die wiel kon terug draai
ek ken daai pad. meeste van die plekke kan jy nie eers 120kmh ry nie wat nog van 260.
As die spoed waar is , dan moet die grootste rou aan die kant van die onskuldige in die ander voertuig wees .